SET สัปดาห์นี้ Sideway วอลุ่มเบาบางก่อนเข้าวันหยุดยาว
โบรกฯมอง SET สัปดาห์นี้ Sideway วอลุ่มเบาบางก่อนเข้าวันหยุดยาว ปลายสัปดาห์ซบเซา
9 เม.ย. 2561

Weekly outlook : Sideway-Sideway Up ต้าน 1,753/1,758 จุด รับ 1,724/1,715 จุด
บล.โนมูระ พัฒนสิน ระบุในบทวิเคราะห์ (9 – 12 เม.ย.) ว่า สัปดาห์ที่ผ่านมามีหลายปัจจัยกดดันตลาดทั้งภายนอกและภายใน นำโดยประเด็นสงครามการค้า เนื่องจากจีนและสหรัฐฯออกมาตรการเรียกเก็บภาษีนำเข้าตอบโต้กันอย่างเข้มข้น ส่งผลให้ตลาดโลกผันผวนแรง แต่ล่าสุดมีท่าทีคลี่คลายและน่าจะจบลงที่การเจรจามากกว่า ส่งผลให้ตลาดสินทรัพย์เสี่ยงโลกฟื้นตัวขึ้นอย่างมีนัยสำคัญ
ขณะที่ปัจจัยกดดันภายใน ทั้งการเมืองกลุ่มธนาคารจากการลดค่าธรรมเนียมและโอกาสลดดอกเบี้ยเงินกู้, กลุ่มโรงกลั่นและพลังงานทดแทน ฯลฯ ซึ่งโดยรวมถือว่าตลาดตอบรับปัจจัยลบเหล่านี้ไปมากแล้ว และหากมองเชิงพื้นฐานพบว่าเศรษฐกิจไทยปี้นี้จะเติบโตดีขึ้นแบบกระจายตัว โดยมาตรการภาครัฐฯที่ทยอยออกมาอย่างต่อเนื่องประกอบกับภาคการส่งออกและท่องเที่ยวที่โดดเด่นทำให้หน่วยงานรัฐฯต่างๆ ออกมาปรับคาดการณ์ GDP ไทยขึ้นต่อเนื่อง ซึ่งล่าสุด คณะกรรมการร่วมภาคเอกชน (กกร.) ปรับเพิ่มเป้า GDP ปี 2018 โต 4 – 4.5% จากเดิม 3.8 – 4.5% และคาดส่งออกขยายตัว 5 – 8% จากเดิม 3.5 – 6%
ซึ่งภาพรวมเศรษฐกิจไทยที่สดใสทำให้นักวิเคราะห์ปรับคาดการณ์ EPS ตลาดขึ้นต่อเนื่องสู่ 111.12 บาท/หุ้น ในปี 2018 และ 122.08 บาท/หุ้น ในปี 2019 ดังนั้น Sentiment จากต่างประเทศที่ผ่อนคลายลง ประกอบกับแนวโน้มในประเทศที่โดดเด่นคาดหนุนให้ตลาดหุ้นไทยสัปดาห์นี้เป็นภาพของการฟื้นตัวขึ้นได้ แต่อย่างไรก็ตาม เนื่องจากเข้าสู่วันหยุดยาวสงกรานต์ ปริมาณการซื้อขายจะเบาบางลง และอาจทำให้ตลาดซึมลงช่วงปลายสัปดาห์
&lt;&lt;&lt;คลิกเพื่อดูรายละเอียด&gt;&gt;&gt;